b"\n_START_ARTICLE_\nMichael Aastrup Jensen\n_START_SECTION_\nByr\xc3\xa5d\n_START_PARAGRAPH_\nAastrup Jensen stillede f\xc3\xb8rste gang op til byr\xc3\xa5dsvalget i Randers i 1997, hvor han blev valgt med n\xc3\xa6stflest stemmer af alle Venstres kandidater. Han kom derefter ind i Socialudvalget og Kulturelt udvalg, hvor han sad indtil 2000, hvor Venstres dav\xc3\xa6rende gruppeformand og politiske ordf\xc3\xb8rer valgte at tr\xc3\xa6de ud af byr\xc3\xa5det. Aastrup Jensen blev herefter valgt af byr\xc3\xa5dsgruppen som ny gruppeformand og politisk ordf\xc3\xb8rer, hvorefter han desuden ogs\xc3\xa5 skiftede kulturelt udvalg ud med \xc3\xb8konomiudvalget. Han sad p\xc3\xa5 de n\xc3\xa6vnte poster, indtil han blev valgt som borgmester ved kommunalvalget i 2001._NEWLINE_Byr\xc3\xa5dsvalget i 2001 var et stort jordskredsvalg, da det var f\xc3\xb8rste gang nogensinde, at en Venstremand besatte borgmesterposten og den f\xc3\xb8rste gang siden 1950'erne, at Randers fik en borgerlig borgmester. Aastrup Jensen blev desuden med sine 25 \xc3\xa5r den yngste borgmester nogensinde i Danmark, en rekord han holdt, indtil socialdemokraten Christina Krzyrosiak Hansen blev borgmester i Holb\xc3\xa6k Kommune i 2018.\n_START_SECTION_\nFolketinget\n_START_PARAGRAPH_\nI efter\xc3\xa5ret 2004 besluttede den dav\xc3\xa6rende folketingskandidat for Venstre i Randerskredsen, Claus Hjort Frederiksen, at tr\xc3\xa6kke sig som folketingskandidat for at flytte til en kreds t\xc3\xa6ttere p\xc3\xa5 sin bop\xc3\xa6l. Efter en del overvejelser besluttede Aastrup Jensen at stille op som kandidat til Folketinget. Han blev valgt som ny folketingskandidat i Randerskredsen p\xc3\xa5 et opstillingsm\xc3\xb8de 17. november 2004, hvor han blev valgt uden modkandidater og med opbakningen af en enig kredsbestyrelse. _NEWLINE_Ved det f\xc3\xb8lgende folketingsvalg 8. februar 2005 blev Aastrup Jensen valgt ind i folketinget med n\xc3\xa6stflest stemmer af alle Venstres kandidater i \xc3\x85rhus Amt. Han valgte herefter ikke at genopstille som borgmester og sluttede dermed sin borgmesterperiode den 31. december 2006. Han blev genvalgt ved folketingsvalget 13. november 2007, hvor han med 10.532 personlige stemmer blev valgt som nummer to blandt alle Venstres kandidater i \xc3\x98stjylland, ligesom han var med i top fem over alle kandidater i \xc3\x98stjylland._NEWLINE_Ved Folketingsvalget 2011 blev Aastrup Jensen genvalgt for anden gang. Med 10.280 personlige stemmer i \xc3\x98stjyllands Storkreds sikrede han det andet mandat for Venstre og var samtidig blandt de tre st\xc3\xb8rste stemmeslugere i \xc3\x98stjyllands Storkreds._NEWLINE_I sin f\xc3\xb8rste periode i Folketinget var Aastrup Jensen udpeget som Venstres IT-, dyrevelf\xc3\xa6rds- samt boligordf\xc3\xb8rer. Han var desuden medlem af f\xc3\xb8lgende udvalg i Folketinget: Retsudvalget, Kommunaludvalget, Boligudvalget, Udvalget for videnskab og teknologi samt Udvalget for f\xc3\xb8devarer, landbrug og fiskeri. Derudover var han formand for Venstres Landsretsudvalg nedsat af Venstres hovedbestyrelse. I sin anden periode var Aastrup Jensen udn\xc3\xa6vnt til Venstres EU-ordf\xc3\xb8rer og IT-ordf\xc3\xb8rer samt medlem af Udenrigsudvalget, Europaudvalget og Boligudvalget._NEWLINE_Ved regeringsrokaden i for\xc3\xa5ret 2010 blev Michael Aastrup Jensen udn\xc3\xa6vnt til udenrigsordf\xc3\xb8rer for Venstre og fortsatte som IT-ordf\xc3\xb8rer. Dermed fik Michael Aastrup Jensen ogs\xc3\xa5 en plads i Udenrigspolitisk N\xc3\xa6vn. Ligeledes forsatte han som formand for den danske delegation i Europar\xc3\xa5det._NEWLINE_Efter valget valget i 2011 blev Michael Aastrup Jensen udpeget som Venstres kulturordf\xc3\xb8rer og IT-ordf\xc3\xb8rer.  _NEWLINE_Michael Aastrup Jensen blev ved folketingsvalget i 2015 genvalgt til Folketinget med 6849 personlige stemmer. Efter valget blev han udpeget som Venstres udenrigsordf\xc3\xb8rer og udviklingsordf\xc3\xb8rer. Desuden er han medlem af f\xc3\xb8lgende udvalg i Folketinget: Forsvarsudvalget, Kulturudvalget, Retsudvalget, Det Udenrigspolitiske N\xc3\xa6vn og Udenrigsudvalget.\n_START_SECTION_\nCivilt liv\n_START_PARAGRAPH_\nAastrup Jensen er gift med cand.jur. Helene Maria Biendzus Aastrup Jensen. Parret har to b\xc3\xb8rn og bor i Assentoft._NEWLINE_Han blev i 1995 HH-student fra Handelsskolen i Paderup, Randers. I 1995\xe2\x80\x931997 var han algsassistent i Salling A/S i Aarhus, og i perioden 1997\xe2\x80\x931999 l\xc3\xa6ste han til akademi\xc3\xb8konom med speciale i salg fra Det Danske Erhvervsakademi i Randers. 1997\xe2\x80\x932002 var han salgs- og marketingskoordinator i ProInfo A/S i Randers, hvorp\xc3\xa5 han helligede sig det politiske arbejde."